**คำกล่าวน้อมรำลึกในพระมหากรุณาธิคุณ**

**เนื่องในโอกาสวันคล้ายวันสวรรคต**

**พระบาทสมเด็จพระจุลจอมเกล้าเจ้าอยู่หัว**

**ณ ................................................**

**วันอังคารที่ ๒๓ ตุลาคม 2561**

**..............................**

เนื่องในวันปิยมหาราช อันเป็นวันคล้ายวันสวรรคตของพระบาทสมเด็จ  
พระจุลจอมเกล้าเจ้าอยู่หัว ในวันนี้ ข้าพระพุทธเจ้า(ชื่อ-นามสกุล/ผู้ว่าราชการจังหวัด..../  
นายอำเภอ....) พร้อมด้วยคณะข้าราชการ และพสกนิกรชาวไทยทุกหมู่เหล่าที่มาชุมนุม  
พร้อมเพรียงกันณ ที่แห่งนี้ ต่างน้อมจิตแสดงความจงรักภักดีและน้อมรำลึกถึง  
พระมหากรุณาธิคุณอันหาที่สุดมิได้

ตลอดรัชสมัยของพระบาทสมเด็จพระจุลจอมเกล้าเจ้าอยู่หัวทรงปกครองอาณาประชาราษฎร์ด้วยทศพิธราชธรรม และทรงบำเพ็ญพระราชกรณียกิจอเนกประการ เพื่อวางรากฐานการพัฒนาประเทศให้มีความเจริญก้าวหน้าอย่างมั่นคง เป็นที่ประจักษ์ชัดแจ้งจวบจนกาลปัจจุบัน ด้วยพระอัจฉริยภาพอันล้ำเลิศลึกซึ้ง และพระปรีชาญาณอันกว้างไกลในด้านการปกครอง ทรงตั้งโรงเรียนหลวงเพื่อวางรากฐานการศึกษาแก่ราษฎรทุกหมู่เหล่าให้สามารถเป็นกำลังแก่บ้านเมือง ทรงประกาศเลิกทาสและยกเลิกระบบไพร่เพื่อนำพาประเทศไทยให้ก้าวสู่ความทันสมัย ทัดเทียมนานาอารยประเทศ ทรงดำเนินวิเทโศบายในการเจริญสัมพันธไมตรีกับนานาประเทศ ช่วยสร้างความมั่นคงแก่ประเทศและคงไว้ซึ่งเอกราชของชาติไทย ยังความร่มเย็นเป็นสุขแก่ราษฎรโดยถ้วนหน้า

ด้วยพระราชจริยวัตรและพระราชกรณียกิจอันเป็นคุณประโยชน์แก่ประเทศ พสกนิกรต่างน้อมใจถวายพระสมัญญาภิไธยว่า “สมเด็จพระปิยมหาราช” และรัฐบาลได้เฉลิมพระเกียรติให้ทรงเป็น “พระบิดาแห่งการปฏิรูปข้าวไทย” รวมทั้งทรงได้รับการประกาศพระเกียรติคุณยกย่องจากองค์การศึกษาวิทยาศาสตร์และวัฒนธรรมแห่งสหประชาชาติ ให้ทรงเป็นบุคคลสำคัญของโลก ในสาขาการศึกษาวัฒนธรรม สังคมศาสตร์ มานุษยวิทยา การพัฒนาสังคมและการสื่อสาร พระเกียรติคุณของพระองค์ยังคงจารึกไว้ในดวงใจของปวงชนชาวไทยตราบนิจนิรันดร์

-2-

ด้วยสำนึกในพระมหากรุณาธิคุณอย่างหาที่สุดมิได้ ข้าพระพุทธเจ้า ขอน้อมจิตแสดงความจงรักภักดี ถวายเป็นราชสักการะกตัญญุตาบูชาแด่พระบาท สมเด็จพระจุลจอมเกล้าเจ้าอยู่หัว

โอกาสนี้ ขอให้ผู้ที่ชุมนุมกัน ณ สถานที่แห่งนี้พร้อมใจกันจุดเทียน และยืนสงบนิ่ง เพื่อน้อมรำลึกถึงพระมหากรุณาธิคุณหาที่สุดมิได้ของพระบาทสมเด็จ พระจุลจอมเกล้าเจ้าอยู่หัว พระมหากษัตริย์ผู้ทรงเป็นที่รักยิ่งของปวงชนชาวไทย

..................................

**หมายเหตุ:** คำกล่าวน้อมรำลึกฯ ของจังหวัดมิให้กล่าวก่อน นรม. กล่าวน้อมรำลึกฯ   
โดยให้กล่าวพร้อมหรือภายหลังจากที่ นรม. ได้กล่าวน้อมรำลึกฯ แล้ว